ដី​សម្បទាន​នៅកម្ពុជា​ជា​រឿង​ព្រួយបារម្ភ​អំពី​សិទ្ធិ​មនុស្ស៖ លោក​សូរីយ៉ា សូប៊ីឌី
ព័ត៌មាន​អន្តរជាតិ​សំខាន់​ផ្សេងៗ​ទៀត​សម្រាប់​ព្រឹក ថ្ងៃសុក្រ ទី​១១ ខែ​ឧសភា។​
លោកសូរីយ៉ា សូប៊ីឌី (Surya Subedi) អ្នកតំណាងពិសេសរបស់អ.ស.ប. ខាងសិទ្ធិមនុស្សនៅក្នុងទស្សនកិច្ចមួយដែលផ្តោតទៅលើការធ្វើសម្បទានដីធ្លីទៅឲ្យអ្នកអភិវឌ្ឍន៍ឯកជន នៅក្នុងប្រទេសកម្ពុជាបានថ្លែងថា រដ្ឋាភិបាលត្រូវធ្វើកិច្ចការច្រើនទៀត ដើម្បីធានាថា ជនរងគ្រោះនឹងមិនរងទុក្ខវេទនាដោយសារនយោបាយរបស់រដ្ឋាភិបាលដែលប្រគល់ដីសម្បទានទៅឲ្យអ្នកអភិវឌ្ឍន៍នោះទេ។ លោកបានបន្តថ្លែងថា គេឃើញហាក់ដូចជា គ្មានតម្លាភាព គ្មាននិតិវិធី ហើយសហគមន៍ដែលត្រូវប៉ះពាល់មិនបានទទួលជម្រើស។ពួកគេត្រូវផ្លាស់ទីកន្លែងចេញពីផ្ទះសម្បែងរបស់ខ្លួន ដោយមិនបានទទួល ឬបានទទួលសំណងដ៏តិចតួចនោះទេ។ លោកនិយាយថាលោកនឹងសំដែងសេចក្តីព្រួយបារម្ភរបស់លោកជាមួយមន្រ្តីរដ្ឋាភិបាល។ លោកបញ្ចប់ទស្សនកិច្ចរបស់លោកនៅថ្ងៃសុក្រនេះ។ ក្រសួងការងារកម្ពុជាបានអនុញ្ញាតឱ្យនិយោជិត កម្មករ កម្មការិនីបានសម្រាកចំនួនពីមួយថ្ងៃទៅបីថ្ងៃដើម្បីចូលរួមការបោះឆ្នោតជ្រើសរើសក្រុមប្រឹក្សាឃុំសង្កាត់ដែលនឹងប្រព្រឹត្តទៅ នៅថ្ងៃអាទិត្យទី៣ខែមិថុនាខាងមុខនេះ ដោយដោយបញ្ជាក់ថានិយោជកត្រូវរក្សាទុកប្រាក់ឈ្នួល និងប្រាក់រង្វាន់ដែលធ្វើការទៀងទាត់ជូននិយោជិត កម្មករ កម្មការិនីដែលឈប់សម្រាកដោយមិនចាំបាច់តម្រូវឱ្យយកឯកសារផ្សេងៗមកបង្ហាញនិយោជកទេនៅពេលត្រឡប់មកវិញ។ ប្រធានអនុសញ្ញាហាមឃាត់គ្រាប់មីនប្រឆាំងមនុស្ស គឺលោក ប្រាក់ សុខុន បានផ្តល់ការសរសើរដល់សាធារណរដ្ឋម៉ាសេឌ័ន (Macedoine) នៃអតីតប្រទេសយូហ្គោស្លាវីចំពោះការកម្ទេចចោលគ្រាប់មីនចំនួន ១.២៤៨ គ្រាប់ប្រឆាំងនឹងមនុស្សដែលពួកគេទើបរកឃើញ ។ ប្រទេសចិន និយាយថា មានមនុស្សបីនាក់ស្លាប់ និងបួននាក់ទៀតត្រូវរបួសជាទម្ងន់ នៅក្នុងការប៉ុនប៉ងទំនងជាចង់ធ្វើអត្ថឃាត នៅពេលដែលស្រីម្នាក់បានបំផ្ទុះគ្រាប់បែកនៅការិយាល័យផ្ទះសម្បែងក្នុងតំបន់មួយ ក្នុងប្រទេសចិនភាគនិរតី ដើម្បីធ្វើការតវ៉ាប្រឆាំងនឹងការឈូសឆាយផ្ទះគាត់ដោយរដ្ឋាភិបាល។ ការបង្ខំឲ្យផ្លាស់លំនៅដ្ឋានដោយរដ្ឋាភិបាលក្នុងតំបន់ ដែលចង់ដំឡើងការអភិវឌ្ឍន៍ដីធ្លី បានធ្វើឲ្យមានបាតុកម្មធំៗជាច្រើនក្នុងពេលថ្មីៗនេះ រួមទាំងការកាន់កាប់ភូមិមួយនៅក្នុងប្រទេសចិនភាគខាងត្បូង ដោយអ្នកស្រុកដែលក្តៅក្រហាយនឹងការរិបអូសដីដោយអយុត្តិធម៌៕ ក្រុមអ្នកជួយសង្គ្រោះឥណ្ឌូនេស៊ី និយាយថា ពួកគេបានរកឃើញសពមនុស្សពីកំទេចយន្តហោះរុស្ស៊ីមួយគ្រឿង នៅក្បែរច្រាំងថ្មចោទនៃភ្នំភ្លើងអសកម្មមួយនៅខាងត្បូងក្រុង ចាកាតា (Jakarta)។ក៏ប៉ុន្តែអាជ្ញាធរនិយាយថា គ្មានសញ្ញាបង្ហាញថាមានមនុស្សនៅរស់ជីវិតទេក្នុងចំណោមអ្នកជិះ ៥០ នាក់ក្នុងនោះ ហើយព្រមានថាកិច្ចប្រឹងប្រែងជួយសង្គ្រោះ មានការលំបាកដោយសារធាតុអាកាសមិនល្អកាលពីថ្ងៃព្រហស្បត៍ និងទីកន្លែងដាច់ស្រយាលនៃកន្លែងធ្លាក់យន្តហោះនេះ។ កំពុងធ្វើការបោះឆ្នោតទីមួយរបស់ខ្លួនក្រោយបដិវត្តន៍និទាឃរដូវអារ៉ាប់ ហៅ Arab Spring ក៏ប៉ុន្តែការមិនទុកចិត្តចំពោះកំណែទម្រង់ដែលរដ្ឋាភិបាលបានសន្យាធ្វើ បាននាំឲ្យមានមនុស្សចេញទៅបោះឆ្នោតចំនួនតិច។ អាជ្ញាធរស៊ីរី និយាយថា ការបំផ្ទុះគ្រាប់បែកផ្ទួនគ្នាពីរនៅក្រុងដាម៉ាស(Damasque) បានសម្លាប់មនុស្សយ៉ាងតិច ៥៥ នាក់ និងធ្វើឲ្យរបួស ៣៧០ នាក់ទៀត។ ការគាំទ្ររបស់លោកប្រធានាធិបតីស.រ.អ.ប៉ារ៉ាក់ អូបាម៉ា (Barack Obama) ចំពោះអាពាហ៍ពិពាហ៍រវាងមនុស្សភេទដូចគ្នា បានទទួលប្រតិកម្មចម្រុះពីជុំវិញពិភពលោក។